題曾無疑雲巢
作者：楊萬里
朝代：宋

paragraphs: 蘭芷溪頭子曾子，日飯蘭花飲溪水。
猶嫌塵土涴荷衣，移家龍山西復西。
清晨芒屨上山觜，瞥見寸雲石邊起。
急追捉得絮一毬，襟包袖裹不放休。
須臾奔騰觸懷出，散滿晴空那可收。
雲師却與曾子戲，展爲大幕褰爲帔。
獨携曾子登雲巢，其上無天下無地。
忽聞阿香笑一呼，曾子驚顧巢亦無。
歸來作巢學雲樣，夜夜雲來宿巢上。